ཤིས་བརྗོད་ནི༔ ཧྲཱི༔ ནུབ་ཕྱོགས་བདེ་ལྡན་པདྨོ་བཀོད་པའི་ཞིང༔ འོད་དཔག་མེད་མགོན་བཀྲ་ཤིས་གང་ལགས་པ༔ དམ་པ་དེས་ཀྱང་དེང་འདིར་བདེ་ལེགས་ཤོག༔ བདེ་གཤེགས་ཀུན་གྱི་གསུང་མཆོག་གཅིག་བསྡུས་པ༔ ཚེ་དཔག་མེད་མགོན་བཀྲ་ཤིས་གང་ལགས་པ༔ དམ་པ་དེས་ཀྱང་དེང་འདིར་བདེ་ལེགས་ཤོག༔ སྐྱེ་འཆི་འཇིགས་བྲལ་པདྨ་ཐོད་ཕྲེང་རྩལ༔ པདྨ་འབྱུང་གནས་བཀྲ་ཤིས་གང་ལགས་པ༔ དམ་པ་དེས་ཀྱང་དེང་འདིར་བདེ་ལེགས་ཤོག༔ ཚེ་དབང་མཆོག་སྟེར་ལྷ་མོ་མནྡྷ་ར༔ ཨཱ རྱ་ཏཱ་རེའི་བཀྲ་ཤིས་གང་ལགས་ པ༔ དམ་པ་དེས་ཀྱང་དེང་འདིར་བདེ་ལེགས་ཤོག༔ མགྱོགས་མ་སྒོ་མ་ཡུམ་མཆོག་ལྔ་ལ་སོགས༔ སྒོ་བ་སྒོ་མའི་བཀྲ་ཤིས་གང་ལགས་པ༔ དམ་པ་དེས་ཀྱང་དེང་འདིར་བདེ་ལེགས་ཤོག༔ དཔལ་ཆེན་ཆེ་མཆོག་བཛྲ་ཀཱི་ལ་ཡ༔ སྲས་ མཆོག་རིགས་ལྔའི་བཀྲ་ཤིས་གང་ལགས་པ༔ དམ་པ་དེས་ཀྱང་དེང་འདིར་བདེ་ལེགས་ཤོག༔ ཕྱོགས་སྐྱོང་བཅུ་དང་རྒྱལ་ཆེན་རིགས་བཞི་དང༔ ཛམ་ལྷ་རིགས་ལྔའི་བཀྲ་ཤིས་གང་ལགས་པ༔ དམ་པ་དེས་ཀྱང་དེང་འདིར་བདེ་ལེགས་ ཤོག༔ སྒེག་མོ་ཕྲེང་ཐོགས་རིན་ཆེན་གླུ་གར་བཅས༔ ལྷ་མོ་རྣམས་ཀྱི་བཀྲ་ཤིས་གང་ལགས་པ༔ དམ་པ་དེས་ཀྱང་དེང་འདིར་བདེ་ལེགས་ཤོག༔ སྟོན་པ་སངས་རྒྱས་རྣམས་ཀྱིས་བཀྲ་ཤིས༴ བསྟན་པའི་དཔལ་གྱུར༴༴ གནས་འདིར་ ཉིན་མོ་བདེ་ལེགས༴ སོགས།    དེ་ནས་རྣམ་རྒྱལ་བུམ་པ་ནི༔ ཨོཾ་སྭ་བྷ་ཝ་ཤུདྡྷ་སརྦ་དྷརྨཱ་སྭ་བྷ་ཝ༴
སོགས། ཧཾ༔ ཨཱཿ གཉུག་མ་མི་ཤིགས་ཆོས་ཀྱི་དབྱིངས༔ སྟོང་ཉིད་བུམ་པ་དབྱིབས་ལེགས་མཛེས༔ ནང་ན་རྒྱལ་བ་ཚེ་དཔག་མེད༔ ལོངས་སྤྱོད་རྫོགས་སྐུའི་ཆས་རྣམས་རྫོགས༔ བུམ་ལྷ་འཁོར་བཅས་དབྱེར་མེད་ཐིམ༔ ཐུགས་ཀར་སྔགས་ཕྲེང་ལུག་རྒྱུད་འཁོར༔ འོད་ཀྱིས་སྟོང་གསུམ་གང་བར་དམིགས༔ ཨོཾ་ཨཱཿཧཱུྃ༔ བཛྲ་མ་ཧཱ་གུ་རུ་ཨཱ་ཡུར་ཛྙཱ་ན་པཉྩ་ཨ་མྲྀ་ཏ་ཧྲཱི༔བྷྲཱུཾ༔ ཞེས་བརྒྱ་སྟོང་ཅི་བདེར་བཟླས༔ ཞེས་ལྷ་རྣམས་འོད་དུ་ཞུ་ནས་བུམ་ཆུ་དང་དབྱེར་མེད་དུ་གྱུར༔ མཐར་བསྟོད་
པ་ནི༔ ཧྲཱི༔ བཅོམ་ལྡན་རྒྱལ་བ་ཚེ་དཔག་མེད༔ ཐུགས་རྗེས་འགྲོ་ཀུན་རྟག་ཏུ་སྐྱོངས༔ སྙིགས་མའི་སྐྱབས་མགོན་རིན་པོ་ཆེ༔ ཚེ་མཐའ་ཡས་ལ་ཕྱག་འཚལ་བསྟོད༔ ཅེས་ཀ་ལ་སིདྡྷིས་དགོངས་བརྡ་བྲིས༔ སྐལ་བ་ཅན་དང་འཕྲལ་པར་ཤོག༔ ས་མ་ཡ༔ རྒྱ་རྒྱ་རྒྱ༔ ཛ་ཡན་ཏུ༔ དེ་ནས་བུམ་པ་ནི༔ ཨོཾ་སྭ་བྷ་ཝ་ཤུདྡྷ་སརྦ་དྷརྨཱ་སྭ་བྷ་ཝ༴ སོགས། ཧཾ༔ ཨོཾ་བུམ་པ་མི་དམིགས་སྟོང་པར་སྦྱངས༔ ཨཱཿ མཚན་ཉིད་ཀུན་རྫོགས་གཞལ་མེད་ཁང༔ ཧཱུྃ་དེ་དབུས་བུམ་ལྷ་རྡོ་རྗེ་སེམས༔ཧྲཱི༔ ཐུགས་ལས་འོད་འཕྲོས་རྒྱལ་ ཀུན་གྱི༔ སྐུ་གསུང་ཐུགས་ཀྱི་བྱིན་རླབས་བསྡུས༔ བུམ་པའི་ཆུ་དང་དབྱེར་མེད་གྱུར༔ ཞེས་མ་ཡེངས་ཏིང་འཛིན་བརྟན་པོའི་ངང༔ འབྲུ་གསུམ་བཟླས་པ་བརྒྱ་སྟོང་བཟླ༔ ཨོཾ་ཨཱཿཧཱུྃ༔ མཐར་ཡིག་བརྒྱ་ཅི་རིགས་བཟླ༔ མཆོད་ཅིང་བསྟོད༔ ཧོ༔ བདག་མདུན་དབྱེར་མེད་བུམ་ལྷར་ཐིམ༔ འོད་ཞུ་བུམ་པ་མེར་གྱིས་གང༔ བདུད་རྩིའི་རྒྱུན་བབ་ནད་གདོན་ཞི༔ འཆི་མེད་ཚེ་དབང་ཆོག་སྩོལ་ཤོག༔ ཨོཾ་ས་མ་ཡཱ༔ ཨཱཿས་མ་ཡ༔ ཧཱུྃ་ས་མ་ཡཱ༔ སརྦ་སིདྡྷི་ཕ་ལ་ཧྲཱི༔ ཧོ༔ བླ་མ་དཔལ་ལྡན་རྡོ་རྗེ་སེམས༔ བདག་ལ་རྗེས་སུ་ཆགས་པ་ཡིས༔ སྐུ་བཞི་ཡེ་ཤེས་ལྔ་ཡི་དབང༔ རང་གི་གནས་ལྔར་ཐིམ་ པ་ཡིས༔ སྐལ་ལྡན་སློབ་མའི་རྒྱུད་སྨིན་ནས༔ བདག་རྒྱུད་གྲོལ་བར་མཛད་དུ་གསོལ༔ ཀཱ་ཡ་ཝཱཀྐ་ཙིཏྟ་སརྦ་སིདྡྷི་ཕ་ལ་ཧོ༔ དཔལ་ལྡན་རྩ་བའི་བླ་མ་རིན༴༴
སོགས། བསྐུར་དུ་གསོལ༔ས་གཞི་སྤོས་ཆུའི༴ སོགས། ཨ་ཧཱུྃ༔  ཟབ་བཅུད་ཡོངས་འདུས་ལས༔ ཚེ་སྒྲུབ་རྡོ་རྗེའི་རྒྱ་མདུད་ཀྱི་ལོ་རྒྱུས་བསྡུས་པ་རིན་ཆེན་ཕྲེང་བ་བཞུགས༔ འོ་ནམ་མཁའ་དང་མཉམ་པའི་སེམས་ཅན་ཐམས་ཅད་སྙིགས་དུས་ཀྱི་ཚེ་ཐུང་འདིར༔ འཆི་མེད་ཚེ་མཐའ་ཡས་པའི་གོ་འཕང་ལ་འགོད་པར་བྱའོ་སྙམས་པའི་སྒོ་ནས་གསན་འཚལ༔ དེ་ལ་འདིར་འཆི་མེད་ཚེ་མཐའ་ཡས་པའི་སྒྲུབ་ཐབས་ཀྱི་དབང་བསྐུར་ཟབ་མོའི་འདི་ཉིད༔ སྔོན་ཚེ་དཔལ་བསམ་ཡས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་དུ་ས་གསུམ་ན་འགྲན་ཟླ་དང་བྲལ་ བའི་ཨོ་རྒྱན་རིག་སྔགས་འཆང་ཆེན་པོ་རྒྱལ་དབང་མཚོ་སྐྱེས་རྡོ་རྗེ་མཆོག་གིས༔ མཁའ་འགྲོ་ཡེ་ཤེས་མཚོ་རྒྱལ་དང་གནུབས་ཆེན་ནམ་མཁའི་སྙིང་པོ་ཟུང་ལ་ དབང་བསྐུར་ནས༔ ད་ལྟ་རང་ཉམས་ལོངས་ལ་གཏེར་དུ་སྦོས་དང༔ མ་འོངས་དུས་ངན་སྙིགས་མ་ལས་ཀྱང་ཆེས་སྙིགས་མའི་དུས་སུ༔ སེམས་ཅན་རྣམས་ལ་ལས་ངན་ཀྱི་དབང་གིས་ཚེ་ཐུང་ནད་མང་ཞིང་སྒོས་སུ་བསྟན་འཛིན་གྱི་སྐྱེས་བུ་རྣམས་ཀྱི་སྐུ་ཚེ་ལ་བར་ཆད་སྣ་ཚོགས་འབྱུང་བའི་ཚེ་ན༔ འདི་ཉིད་མདོ་ཁམས་ཟལ་མོའི་རྒྱུད་དུ་མཁའ་འགྲོ་ཡེ་ཤེས་མཚོ་རྒྱལ་མཆོག་གི་རྣམ་སྤྲུལ་སྔགས་སྐྱེས་ཏཱ་རེ་དེ་ཝཱི་ཞེས་བྱ་བའི་ཆོས་ཉིད་དགོངས་པའི་བརྡ་སྒྲོམ་ལས་བསྒྱུར་ཞིང་ དུས་སུ་བབ་ཚེ་ཆོས་འདི་གྲོལ་བ་བཞི་དང་ལྡན་པའི་ཁྱད་ཆོས་ཅན་བྱིན་རླབས་ཀྱི་ཚན་ཁ་ལྷག་པར་མྱུར་ཞེས་གསུངས་པ་བཞིན༔ འདིར་བརྒྱུད་པ་ལ་སེལ་མེད་པ༔ བྱིན་རླབས་ཀྱི་དྲོད་མ་ཡལ་བ༔ ཟབ་གསང་མཁའ་འགྲོའི་སྙིང་ཐིག་འདིའི་སྨིན་བྱེད་དབང་བསྐུར་ཟབ་མོའི་ཁྱེད་རྣམས་རྗེས་སུ་འཛིན་པ་ཡིན་པས༔ ཐོག་མར་ལུས་ལོངས་སྤྱོད་དུས་གསུམ་བསགས་པའི་དགེ་ཚོགས་དང་བཅས་བ་བླ་མ་དང་དཀྱིལ་འཁོར་དབྱེར་མེད་པའི་དྲུང་དུ་མཎྜལ་ཕུལ་བར་མཛོད༔ དབང་བསྐུར་ལོ་རྒྱུས་རིན་ཆེན་ཕྲེང་བ་འདི༔ དག་སྣང་བརྡ་མཛོད་ཟབ་བཅུད་ཡོངས་འདུས་ལས༔ འོད་གསལ་རང་བྱུང་རིག་པའི་བརྡ་ལས་བསྒྱུར༔འཕྲད་ཚད་རང་གྲོལ་འཆི་མེད་དབང་བསྐུར་བས༔ ཕ་ཅིག་པདྨའི་སྙིང་གི་ཏི་ལ་ཀ༔ མ་འོངས་སྐལ་ལྡན་གཅིག་ཏུ་འཕྲད་པར་ཤོག༔ ས་མ་ཡ༔ རྒྱ་རྒྱ་རྒྱ༔ ཞེས་པའང་སྐྱེས་མཆོག་དམ་པ་རིན་པོ་ཆེ་བསོད་ནམས་འོད་ཟེར་ཀྱིས་དྲི་མེད་ལྷ་རེགས་བཅས་ཀྱི་བསྐུལ་ངོར་ཏཱ་རེ་དེ་ཝཱིས་ཤར་མར་བྲིས་པ་དགེ།